जागरण संवाददाता, पौड़ी: मंडल मुख्यालय में शुक्रवार को जल दिवस के मौके पर आयोजित जनपदीय कार्यशाला में जल संरक्षण के लिए प्राकृतिक स्त्रोतों को संरक्षित करने पर जोर दिया गया। इस दौरान विषय विशेषज्ञों ने चाल-खाल के निर्माण के लिए प्राचीन परंपरा और तौर-तरीकों को अपनाते हुए सभी को आगे आने का आह्वान किया। इससे पूर्व सर्किट हाउस से कंडोलिया होते हुए स्कूली बच्चों के अलावा, अधिकारियों, कर्मचारियों व जन प्रतिनिधियों ने जागरुकता रैली भी निकाली।

आयुक्त सभागार में जिला परियोजना प्रबंधक इकाई स्वजल के तत्वाधान में आयोजित कार्यशाला में मुख्य अतिथि जिलाधिकारी सुशील कुमार ने प्रतिभागियों को संबोधित करते हुए चाल-खाल के निर्माण और प्राकृतिक स्त्रोतों के संरक्षण का आह्वान किया। उन्होंने कहा कि हमारी संस्कृति, इतिहास हमेशा प्रकृति के साथ रही है ऐसे में अनदेखी ठीक नहीं है। कार्यशाला में डीएम ने स्वच्छता के क्षेत्र में बेहतर कार्य करने वाले जन प्रतिनिधियों को शॉल भेंट कर सम्मानित भी किया। शोध छात्रा दीपिका डिमरी ने पानी के संरक्षण के अलावा पानी की शुद्धता के बारे में विस्तार से जानकारी दी। ग्राम्या के उप परियोजना निदेशक अखिलेश तिवाड़ी ने ग्राम्या की ओर से एकेश्वर, पोखड़ा के विभिन्न क्षेत्रों में जल संरक्षण को लेकर चलाए जा रहे कार्यों की जानकारी दी। पौड़ी परिसर के प्रो. प्रभाकर बढ़ोनी ने कहा कि पानी का दुरुपयोग रोकना बहुत जरुरी है। कार्यक्रम के दौरान परम सांस्कृतिक संस्था के कलाकारों ने भी जल संरक्षण को लेकर बेहतर प्रस्तुतियां दी। इस मौके पर सीडीओ रवनीत चीमा, डीडीओ वेदप्रकाश, ग्राम्य के गिरीश चंद्र शैली, डीपीआरओ एमएमखान, केशर ¨सह असवाल, योगंबर नेगी, राकेश कुमार, पुष्पा देवी, मनोज थपलियाल, महेंद्र ¨सह, धनेश्वरी देवी, यशपाल ¨सह, जसपाल ¨सह आदि शामिल थे।

उधर पर्यावरण संरक्षण आंदोलन समलौंण संस्था ने वनों को अपने बच्चों की तरह सुरक्षा दिए जाने का आह्वान किया है। आंदोलन के प्रणेता वीरेंद्र दत्त गोदियाल ने कहा कि उत्तराखंड में वन भीषण आग की चपेट में हैं। जिससे पारिस्थिति असंतुलन का भय बढ़ता जा रहा है। उन्होंने कहा कि वर्ष 2016 में भी उत्तराखंड के जंगलों में दावानल अनियंत्रित हो गया था। गोदियाल ने कहा कि वनों को हमें अपने बच्चों की तरह सुरक्षा प्रदान करनी होगी। जो पूरे जीव-जगत के लिए नवजीवन का काम करेगी। उन्होंने कहा कि वनो में आग से जीव, कीट, पेड़, घास, पादप, जड़ी- बूटियां सहित न जाने कितने ही प्राणी अकाल मौत का शिकार हो जाते हैं।

डाउनलोड करें जागरण एप और न्यूज़ जगत की सभी खबरों के साथ पायें जॉब अलर्ट, जोक्स, शायरी, रेडियो और अन्य सर्विस